Document ID: 31976R0822

31976R0822
L 094/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 822/76 НА КОМИСИЯТА
от 7 април 1976 година
за условията и процедурите за признаване на организациите на бубарите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 707/76 на Съвета от 25 март 1976 г. относно признаване на организациите на бубари (1), и по-специално член 3 от него,
като има предвид, че член 2 от Регламент (ЕИО) № 707/76 предвижда признаване на онези организации на производители, които представят доказателства за икономическа дейност, развивана в достатъчна степен; като има предвид, че е необходимо да се уточни това условие, като се допускат възможни изключения за райони с ниско производство;
като има предвид, че следва да се допълнят разпоредбите, свързани с процедурата за признаване и неговото отнемане, като се уточни информацията, която следва да се предостави при подаване на заявлението;
като има предвид, че за информация на държавите-членки и заинтересованите страни в началото на всяка година трябва да бъде публикуван списъкът с организациите, които са били признати през предходната година, както и онези, на които такова признаване е било отнето през същия период;
като има предвид, че предвидените в настоящия регламент мерки са в съответствие със становището на Управителния комитет по лена и конопа,
ПРИЕ НАСТОЯЩИЯ РЕГЛАМЕНТ:
Член 1
1. За да бъде призната, една организация трябва да включва най-малко 500 производители, които използват или се задължават да използват минимум 2 500 кутии през годината на отглеждане, през която е дадено това признаване.
2. Въпреки това, в съответствие с процедурата, посочена в член 12 от Регламент (ЕИО) № 1308/70 на Съвета от 29 юни 1970 г. за общата организация на пазара на лен и коноп (2), последно изменен с Регламент (ЕИО) № 814/76 (3), на държава-членка може да се разреши, по нейна молба, да признае в район с ниско производство организация, която не отговаря на посочените в параграф 1 условия.
Член 2
Всяко заявление за признаване се придружава от следната информация и документи:
а)
устав;
б)
имената на лицата, упълномощени да действат от името и за сметка на организацията;
в)
списък с дейностите, които обуславят заявлението за признаване;
г)
доказателства, че са спазени разпоредбите на член 1;
д)
правилата, приети съгласно член 1, буква б) второ тире от Регламент (ЕИО) № 707/76, и по-специално онези, които се отнасят до сушенето на пашкули.
Член 3
1. Държавите-членки вземат решение по отношение на всяко заявление за признаване в срок от 2 месеца от получаването му.
2. Признаването на организация се отнема, ако тя вече не отговаря на условията за това признаване или ако самото признаване е било основано на невярна информация. Ако получаването или ползването на признаването е било придружено от измама, отнемането на това признаване има обратна сила.
3. Държавите-членки упражняват непрекъснат контрол, за да гарантират, че признатите организации спазват условията за признаването.
Член 4
1. В случай, че държава-членка признае, откаже да признае или отнеме признаването на организация, тя информира за това Комисията в срок от 2 месеца, а при отказ или отменяне на признаване, посочва и причините за това.
2. В началото на всяка година Комисията осигурява публикуването в Официален вестник на Европейските общности на списъка с организациите, които са били признати през предходната година, както и на онези, на които това признаване е било отнето през същия период.
Член 5
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 април 1976 година.

Labels: 10
6